Karl Lúðvíksson skrifar 8. janúar 2020 08:32 Squirmy wormy . Er þetta fluga ? Þannig er mál með vexti að undirritaður tók þátt í smá umræðu um ákveðna hnýtingu sem var eftirlíking af maðki en hnýtt á öngul fyrir flugu og það er misjanft hvernig veiðimenn skilgreina svona fyrirbæri . Flugan sem um ræðir er eftirlíking af maðki og snérist umræðan um hvort slík " fluga " væri löglegt agn í veiðiám þar sem aðeins er veitt á flugu . Það einmitt vekur upp spurninguna " hvað er fluga ? " og þá í heimi stangveiðimanna auðvitað . Skilin á milli þess hvað er fluga og hvað ekki eru mjög misjöfn hjá mönnum og skoðanirnar margar og mjög ólíkar . Fluguveiðimenn og þá sérstaklega silingsveiðimenn hafa í áratugi hnýtt flugur sem líkja eftir lirfum flugna og ein af þeim sem geta gefið góða veiði er blóðormur sem er ekkert annað en rauður þráður hnýttur á öngul en sannarlega er þessi fluga skilgreind sem slík . Mobuto , Krókurinn , Alma Rún og margar fleiri eru bara vafinn búkur , oft úr plastefnum , sem eru oft notaðar til andstreymisveiði og þá eru þær að líkja eftir fæðu silungs sem er í ætisleit og tekur fluguna þar af leiðandi af hungri . En að nota púpur í laxveiði ? Púpur eru oft notaðar í laxveiði og geta oft virkað vel þegar aðrar aðferðir reynast ekki gjöfular en það geta líka skapast aðstæður þar sem andstreymisveiði er ekki í þeim anda sem hún er hugsuð og það sást vel í fyrra í vatnsleysinu sem þá hrjáði árnar . Það voru því miður allt of mörg dæmi um að veiðimenn húkkuðu laxa á púpur í andstreymisveiði bæði viljandi og óviljandi . Þessu varð greinarhöfundur því miður of oft vitni að síðasta sumar og það er nákvæmlega ekkert sport í því að draga lax að landi þegar púpan eða flugan situr í ugga eða í kviðnum á laxinum . Sá fiskur tók hana ekki . Það eru til dæmi þar sem veiðimenn voru staðnir að verki við nákvæmlega þá iðnu að veiða hylji fulla af laxi í litlu vatni , veiddu á þyngdar púpur andstreymis og þegar taumurinn rann undir lax þá var bara kippt í . Þeir sem stunda veiði sem þessum aðferðum eru ekki og verða ekki kallaðir sportveiðimenn . En aftur að skilgreiningunni á " flugu " og hvað má og hvað ekki í þeim efnum . Ég hef í raun eftir að hafa legið undir feld komist að því að ég skilgreini það sem er hnýtt á öngul með því hugarfari að fiskurinn , hvort sem er lax eða silungur , taki það af vilja sé fluga , það er bara þannig . Erlendis í nokkrum ám er skilgreiningin sú að flugan þarf að hafa væng til að vera fluga annars er hún púpa / nymph og það eru til að mynda nokkrar laxveiðiár sem hreinlega banna veiði á púpu og líka eru til dæmi um að veiði á túpur sé bönnuð sem og notkun sökktauma . Það fer þá eftir leigutaka og landeigendum hvaða reglur eru settar og þangað til reglur varðandi notkun á sökktaumum , þyngdum túpum og þyngdum púpum eru settar er agn eða " fluga " sem er réttilega hnýtt á öngul til fluguhnýtinga sannarlega leyfð eða í það minnsta ætti að vera það nema annað sé tekið fram . Lykilatriðið er að fiskurinn þarf að vilja agnið og taka það .